Diari Oficial de la Generalitat Valenciana


Sumari del DOGV 3067, del 29-08-1997 (1997/9547)

ORDRE de 30 de juliol de 1997, de la Conselleria de Cultura, Educació i Ciència, per la qual es convoca el concurs oposició, torri especial, per a l'accés al cos d'inspectors d'Educació.
------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3067

Data del DOGV
:   29-08-1997

Secció del DOGV
:   AUTORITATS I PERSONAL - OFERTES D'OCUPACIÓ PÚBLICA, OPOSICIONS I CONCURSOS

Número del document
:   1997/9547


Data del document
:   30-07-1997

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 30 de juliol de 1997, de la Conselleria de Cultura, Educació i Ciència, per la qual es convoca el concurs oposició, torn especial, per a l'accés al cos d'inspectors d'Educació.  
La Llei Orgànica 9/1995, de 20 de novembre, de la Participació, l'Avaluació i el Govern dels Centres Docents, crea en l'article 37 del títol IV el cos d'inspectors d'Educació, i en l'article 38 el defineix com un cos docent classificat en el grup A, d'acord amb el que estableix l'article 25 de la Llei 30/1984, de 2 d'agost, de Mesures per a la Reforma de la Funció Pública, modificada per la Llei 23/1988, de 28 de juliol.  
La disposició addicional primera de la Llei 9/1995, de 20 de novembre, de la Participació, l'Avaluació i el Govern dels Centres Docents, estableix dos procediments d'accés a l'esmentat cos per als funcionaris docents que pertanyen al grup B que es troben exercint la funció inspectora, de conformitat amb el que disposa la Llei 30/1984, de 2 d'agost, de Mesures per a la Reforma de la Funció Pública, modificada per la Llei 23/1988, de 28 de juliol.  
El segon dels procediments, que es recull en el punt 4.b) de la referida disposició addicional, determina que els dits funcionaris s'integraran en el cos d'inspectors d'Educació mitjançant la realització d'un concurs oposició, que convocaran les administracions educatives, en torn especial, i en el qual solament podran participar els funcionaris a què fa referència l'esmentat punt.  
Els articles 19 i següents del Reial Decret 2.193/1995, de 28 de desembre, modificat pel Reial Decret 1.573/1996, de 28 de juny, pel qual s'estableixen les normes bàsiques per a l'accés i la provisió de llocs de treball en el cos d'inspectors d'Educació i la integració en aquest dels actuals inspectors, determina amb caràcter bàsic totes les disposicions que són necessàries per a la seua integració en l'esmentat cos dels funcionaris que actualment exerceixen la funció inspectora.  
Per tot això, en aplicació de l'article 20.2 de l'esmentat Reial Decret 2.193/1995, de 28 de desembre, modificat pel Reial Decret 1.573/1996, de 28 de juny, i la Llei Orgànica 1/1990, de 3 d'octubre, d'Ordenació General del Sistema Educatiu, i en ús de les competències atribuïdes per l'article 35 de la Llei 5/1983, de 30 de desembre, del Govern Valencià, aquesta Conselleria acorda convocar torn especial de concurs oposició per a l'accés al cos d'inspectors d'Educació, d'acord amb les bases següents:  
1. Normes generals i requisits dels candidats  
1.1 Es convoca concurs oposició, torn especial, per a l'accés al cos d'inspectors d'Educació (codi de cos 510) dels funcionaris docents del grup B als quals fa referència el punt 4.b) de la disposició addicional primera de la Llei 9/1995, de 20 de novembre, de la Participació, l'Avaluació i el Govern dels Centres Docents, que actualment exerceixen la funció inspectora en l'àmbit de gestió de la Conselleria de Cultura, Educació i Ciència de la Generalitat Valenciana.  
1.2 Des de la data de publicació de la llista d'admesos fins l'acabament del procediment no podrà transcórrer un termini superior a tres mesos.  
1.3 Els aspirants que superen aquest concurs oposició seran nomenats funcionaris de carrera del cos d'inspectors d'Educació i seguiran exercint el mateix lloc on estigueren destinats.  
1.4 Hi podran participar els funcionaris docents dels cossos classificats en el grup B, al qual fa referència la vigent legislació de la funció pública, que exercisquen actualment la funció inspectora en l'àmbit de gestió de la Conselleria de Cultura, Educació i Ciència i que hi hagen accedit per concurs de mèrits d'acord amb el que preveu la disposició addicional quinze de la Llei 30/1984, de 2 d'agost, de Mesures per a la Reforma de la Funció Pública, modificada per la Llei 23/1988, de 28 de juliol, i la resta de normativa que la desenvolupe, sempre que estiguen en possessió del títol de doctor, llicenciat, enginyer, arquitecte o en condicions d'obtenir-lo el dia d'acabament del termini de presentació de sol·licituds.  
2. Sol·licituds i pagament de drets  
2.1 Els qui desitgen prendre part en aquest concurs oposició hauran de fer-ho constar en la instància que els serà facilitada gratuïtament en les direccions territorials de Cultura i Educació.  
Els aspirants hauran de consignar en la sol·licitud el torn especial d'accés al cos d'inspectors d'Educació.  
2.2 Els drets d'examen, inclòs formació d'expedient, seran de 4.007 pessetes, que s'ingressaran en el compte corrent restringit denominat Generalitat Valenciana. Conselleria d'Economia i Hisenda. Compte restringit de col·laboració en la recaptació de tributs, preus públic i sancions, de les entitats de crèdit col·laboradores que determina l'annex I de l'Ordre de 26 de febrer de 1993 (Diari Oficial de la Generalitat Valenciana de 17 de març), de la Conselleria d'Economia i Hisenda. Les despeses de transferència aniran a càrrec de les persones interessades. En la instància haurà de figurar el segell de l'entitat bancària, acreditatiu del pagament de drets, la manca d'aquest o el pagament fora de termini determinarà l'exclusió dels aspirants. En cap cas la presentació i el pagament en l'entitat bancària suposarà l'eliminació del tràmit de presentació, en termini i forma, de la instància davant l'òrgan expressat en l'apartat 2.4 d'aquesta convocatòria.  
2.3 Documentació: adjunts a la instància, els participants hauran d'aportar els documents següents:  
a) Dues fotocòpies del document nacional d'identitat.  
b) Tota la documentació justificativa per a la valoració dels mèrits a què fa referència l'apartat 5.1 d'aquesta convocatòria. S'entén que solament es prendran en consideració els mèrits degudament justificats segons determina aquesta convocatòria, durant el termini de presentació d'instàncies, que seran relacionats en el model d'instància que consta com a annex I d'aquesta convocatòria.  
2.4 Lloc i termini de presentació de la sol·licitud i la documentació: La sol·licitud i la documentació a què fa referència el punt 2.3 d'aquesta convocatòria s'adreçaran a la Direcció General de Personal, de la Conselleria de Cultura, Educació i Ciència, i es presentaran en les direccions territorials de Cultura i Educació. S'hi podrà utilitzar qualsevol dels mitjans a què fa referència l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i serà imprescindible que en la instància conste la data de recepció en l'organisme públic corresponent. Si, fent ús d'aquest dret, la sol·licitud és tramesa per correu, serà necessari que es presente en sobre obert perquè la instància siga datada i segellada pel funcionari de Correus abans de ser certificada.  
El termini de presentació de sol·licituds serà de l'1 al 31 d'octubre de 1997, ambdós inclosos.  
3. Admissió d'aspirants  
3.1 Acabat el termini de presentació de sol·licituds, la Direcció General de Personal, de la Conselleria de Cultura, Educació i Ciència, dictarà resolució en què declararà aprovada la llista provisional d'admesos i exclosos, que es publicarà en el Diari Oficial de la Generalitat Valenciana. En la llista hauran de constar els cognoms i el nom, el número de document nacional d'identitat, el procediment selectiu pel qual hi participa, i també, en el supòsit d'exclusió, la causa d'aquesta.  
3.2 Els aspirant exclosos disposaran d'un termini de deu dies, comptats des de l'endemà de la publicació de la resolució, per a esmenar el defecte que n'haja motivat l'exclusió. Les reclamacions s'adreçaran a la Direcció General de Personal, de la Conselleria de Cultura, Educació i Ciència, i es presentaran en qualsevol dels llocs previstos en l'apartat 2.4 d'aquesta convocatòria.  
Les reclamacions presentades seran acceptades o denegades per resolució expressa del director general de Personal, de la Conselleria de Cultura, Educació i Ciència, mitjançant la qual es declararà aprovada la llista definitiva d'admesos i exclosos que es publicarà en el Diari Oficial de la Generalitat Valenciana.  
Contra aquesta resolució, que posa fi a la via administrativa (d'acord amb el que preceptua l'article 109, en relació amb la disposició addicional 9 de la Llei 30/1992, de 26 de novembre, podrà interposar-se recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la seua publicació, i requerirà una comunicació prèvia a l'òrgan que va dictar l'acte impugnat, d'acord amb el que disposa l'article 110.3 de la Llei 30/1992, de 26 de novembre.  
4. Òrgans de selecció  
4.1 Els membres del tribunal, titulars i suplents, que han de valorar les fases del concurs oposició, d'acord amb el que disposa l'article 22.2 del Reial Decret 2.193/1995, de 28 de desembre, modificat pel Reial Decret 1.573/1996, de 28 de juny, són el que s'indiquen en l'annex III.  
El tribunal, una vegada constituït, realitzarà les funcions que de conformitat amb l'article 6 del Reial Decret 2.193/1995, de 28 de desembre, modificat pel Reial Decret 1.573/1996, de 28 de juny, s'estableixen en aquesta convocatòria.  
4.2 Els membres del tribunal estaran subjectes a les causes d'abstenció i recusació establides en els articles 28 i 29 de la Llei 30/1992, de 26 de novembre, i no podran actuar, a més, si hagueren realitzat tasques de preparació d'aspirants a proves selectives en els cinc anys anteriors a la publicació d'aquesta convocatòria.  
Per a la seua constitució i actuacions, el tribunal s'ajustarà al que preveu l'article 26 de la Llei 30/1992, de 26 de novembre.  
4.3 Els membres del tribunal tindran dret a les indemnitzacions per raó de servei, previstes en el Decret 24/1997, d'11 de febrer.  
4.4 Als efectes de comunicació i d'altres incidències, el tribunal tindrà la seu en la Conselleria de Cultura, Educació i Ciència, Direcció General de Personal, avinguda de Campanar, número 32, 46855 València.  
5. Desenvolupament del concurs oposició  
5.1 Fase de concurs: Per a l'acreditació dels mèrits que es recullen en el barem, que s'inclou com a annex II de aquesta convocatòria, els aspirants adjuntaran a la sol·licitud de participació, si escau, els documents justificatius que s'indiquen en el barem. Solament seran tinguts en compte els mèrits acreditats dins el termini de presentació de sol·licituds i degudament justificats mitjançant la documentació que es determina en l'esmentat annex.  
El tribunal realitzarà la valoració dels mèrits dels aspirants, en la fase de concurs, atenent al barem de l'annex II d'aquesta ordre.  
Per a ser declarat apte en la fase de concurs, i realitzar la fase d'oposició, els aspirants hauran d'obtenir una puntuació mínima de cinc punts en la fase de concurs.  
Una vegada avaluats els mèrits presentats pels participants, el tribunal farà pública la llista provisional amb els concursants declarats aptes i amb els declarats no aptes, i indicarà en el cas d'aquests últims la puntuació obtinguda a l'efecte de reclamació. Aquesta llista s'exposarà al local d'actuació del tribunal i a les seus de les direccions territorials de Cultura i Educació.  
Els interessats hi podran presentar reclamació en el termini de deu dies naturals, a partir de l'endemà de la data en què la llista haja sigut publicada. Una vegada resoltes les reclamacions presentades, el tribunal farà pública la llista definitiva de concursants que hagen superat aquesta primera fase del concurs que serà exposada als mateixos llocs on es van publicar les llistes provisionals.  
Els interessats podran interposar recurs ordinari contra aquesta resolució en el termini d'un mes, de conformitat amb els articles 114 i següents de la Llei 30/1992, de 26 de novembre, davant el director general de Personal, de la Conselleria de Cultura, Educació i Ciència.  
5.2 Fase d'oposició: La Direcció General de Personal, de la Conselleria de Cultura, Educació i Ciència, publicarà en el Diari Oficial de la Generalitat Valenciana la resolució i indicarà el lloc on el tribunal anunciarà les dates de l'inici de realització de la prova, el lloc on es durà a terme aquesta i la citació dels aspirants. Aquesta citació es realitzarà col·lectivament per a tots els aspirants amb una antelació mínima de setanta-dues hores.  
Els aspirants seran convocats per a la realització de la prova escrita davant el tribunal en una única crida, i seran exclosos del procediment selectiu els qui no hi compareguen, llevat dels casos de força major degudament justificats i considerats pel tribunal. A aquest efecte, els convocats per a l'exercici col·lectiu hauran de fer la seua presentació davant el tribunal en l'hora i la data fixada en les citacions.  
D'acord amb el que disposa l'article 22 del Reial Decret 2.193/1995, de 28 de desembre, modificat pel Reial Decret 1.573/1996, de 28 de juny, la prova que realitzaran els candidats conjuntament consistirà en el desenvolupament per escrit d'un tema de caràcter general, triat d'entre dos, que proposarà el tribunal.  
Els temes proposats pel tribunal, referits a assumptes de caràcter general i d'actualitat del sistema educatiu, hauran d'estar relacionats amb el temari de la part A dels que estableix l'article 10.2 del Reial Decret 2.393/1995, de 28 de desembre, publicats per Ordre de 10 de gener de 1995 (Boletín Oficial del Estado de 13 de gener), encara que no responguen específicament a l'enunciat de cap d'aquests.  
Els aspirants disposaran de dues hores per a la realització de la prova. El tema desenvolupat serà llegit posteriorment davant el tribunal, que podrà formular al candidat les preguntes o aclariments que hi considere pertinents.  
L'ordre d'actuació dels aspirants s'iniciarà alfabèticament pel primer de la lletra S, d'acord amb el que estableix la Resolució de 14 d'abril de 1997, de la Direcció General de la Funció Pública.  
Els aspirants seran convocats pel tribunal, en una única crida, per a la lectura pública de la prova escrita, i seran exclosos del concurs oposició els aspirants que no hi compareguen, llevat dels casos de força major degudament justificats i considerats pel tribunal. A aquest efecte, els candidats hauran de presentar-se davant el tribunal en la data i l'hora fixades en les citacions.  
En qualsevol moment del procediment, si el tribunal tinguera coneixement que algun dels aspirants no posseïra qualsevol dels requisits exigits per aquesta convocatòria, prèvia audiència de la persona interessada, haurà de proposar la seua exclusió al director general de Personal, de la Conselleria de Cultura, Educació i Ciència, i li comunicarà, als efectes procedents, les inexactituds o falsedats formulades per l'aspirant en la sol·licitud d'admissió a les proves selectives.  
Contra la resolució d'exclusió de l'aspirant, que posa fi a la via administrativa, d'acord amb la disposició addicional novena de la Llei 30/1992, de 26 de novembre, podrà interposar-se recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la seu notificació, i requerirà una comunicació prèvia a l'òrgan que va dictar l'acte impugnat, d'acord amb el que disposa l'article 110.3 de l'esmentada Llei 30/1992, de 26 de novembre.  
Acabada la fase d'oposició, el tribunal exposarà en els taulers d'anuncis dels locals on s'haguera realitzat l'oposició i en les seus de les direccions territorials de Cultura i Educació, la relació d'aspirants que l'hagen superat amb la consignació d'apte.  
6. Superació del concurs oposició  
6.1 De conformitat amb el que estableixen els apartats 5.1 i 5.2 de aquesta convocatòria, correspon al tribunal la declaració dels participants que hagen superat les dues fases del concurs oposició.  
El tribunal estendrà acta de totes les actuacions realitzades, a la qual afegirà la relació dels candidats que hagen superat el concurs oposició i la trametrà a la Direcció General de Personal, de la Conselleria de Cultura, Educació i Ciència, que publicarà la llista d'aspirants que hagen superat el concurs oposició en el Diari Oficial de la Generalitat Valenciana.   
Els interessats podran interposar recurs contenciós administratiu contra aquesta llista, d'acord amb el que disposen els articles 107 i 110 de la Llei 30/1992, de 26 de novembre, davant la jurisdicció contenciosa administrativa i requerirà una comunicació prèvia a l'òrgan convocant.  
6.2 D'acord amb el que disposa l'article 9.4 del Decret Legislatiu de 24 d'octubre de 1995, del Consell de la Generalitat Valenciana, els qui superen les proves selectives acreditaran els coneixements orals i escrits de valencià presentant els certificats, diplomes o títols que hagen sigut homologats per la Generalitat Valenciana.  
Els candidats que superen les proves selectives i que no estiguen en possessió del Certificat de Capacitació per a l'Ensenyament de Valencià, lliurat per la Conselleria de Cultura, Educació i Ciència, seran convocats a una prova de nivell II del Pla de Formació Lingüisticotècnica en Valencià del Professorat No Universitari, regulat per l'Ordre de 5 de febrer de 1997 (Diari Oficial de la Generalitat Valenciana de 10 d'abril, número 2.968). Els qui superen la prova hauran d'inscriure's en un dels cursos de formació tècnica següents: curs específic A, curs específic B o curs específic C, regulats per l'ordre esmentada, i d'aquesta manera podran obtenir el Certificat de Capacitació. Els qui no superen la prova estaran obligats a la realització dels oportuns cursos que s'organitzen a aquest efecte, de manera que en un període màxim de cinc anys hi puguen adquirir la competència lingüística necessària.  
7. Nomenament de funcionaris de carrera  
D'acord amb l'article 23.2 del Reial Decret 2.193/1995, de 28 de desembre, modificat pel Reial Decret 1.573/1996, de 28 de juny, els funcionaris que superen aquest concurs oposició quedaran exempts del període de pràctiques.  
Una vegada comprovada la documentació i que els aspirants que hagen superat el concurs oposició reuneixen els requisits exigits en la convocatòria, la Direcció General de Personal, de la Conselleria de Cultura, Educació i Ciència, aprovarà l'expedient del procés selectiu i el trametrà al Ministeri d'Educació i Cultura, que procedirà al nomenament com a funcionaris de carrera del cos d'inspectors d'Educació dels aspirants que hi hagen sigut seleccionats.  
8. Devolució de la documentació  
Mitjançant sol·licitud adreçada a la Direcció General de Personal, de la Conselleria de Cultura, Educació i Ciència, els interessats o els seus representants legals podran retirar els documents originals presentats per a acreditar els mèrits al·legats, en el termini d'un mes comptador des de l'acabament del termini per a la interposició de recurs, i sempre que aquest no haja sigut interposat una vegada publicada la resolució definitiva del concurs oposició.  
9. Recursos  
D'acord amb el que estableix la disposició addicional tercera de la Llei 30/1992, de 26 de novembre, la manca de resolució expressa a les sol·licituds o reclamacions regulades en aquesta ordre tindrà efecte de desestimació de la sol·licitud o reclamació.  
Els interessats podran interposar recurs contenciós administratiu contra aquesta ordre, de conformitat amb el que disposen els articles 107 i 110 de la Llei 30/1992, de 26 de novembre.  
València, 30 de juliol de 1997  
El conseller de Cultura, Educació i Ciència,  
FRANCISCO CAMPS ORTIZ  
Nota  
- En els apartats on s'estableixen punts per any, per a obtenir la puntuació corresponent a fraccions mensuals es dividirà per 12 la puntuació fixada per a l'any.  
- En l'apartat 4.5, solament s'hi podrà puntuar per la possessió d'un dels títols, certificats o cursos acreditats.  
ANNEX III  
Composició de tribunals que han d'avaluar el concurs oposició per a l'accés al cos d'inspectors d'Educació.  
Tribunal titular   
President: Eduardo Nagore Senent, cos d'inspectors al servei de l'administració educativa.  
Vocals:  
 Vicente J. Ramos Miguel, inspector d'Educació  
 Miguel Gallego Calvo, inspector d'Educació  
 Ángel Pitarch Monferrer, inspector d'Educació  
 José Luis Blasco Guiralt, inspector d'Educació  
Tribunal suplent  
President: Vicente Barberà Albalat, inspector d'Educació  
Vocals:  
 Agustín Regadera López, inspector d'Educació  
 M. Jesús Giner Ugartondo, inspectora d'Educació  
 Pablo Martínez Romera, inspector d'Educació  
 Alberto López Mut, inspector d'Educació